Kiljusen herrasväen uudet seikkailut

Kiljusen herrasväen uudet seikkailut on suomalainen elokuva vuodelta 1990. Se perustuu Jalmari Finnen Kiljusen herrasväestä kertovaan kirjasarjaan. Elokuvan tuottaja Heikki Takkinen voitti elokuvasta parhaan tuottajan Jussi-palkinnon.

 Juoni 
Isä, äiti ja Plättä Kiljunen sekä Pulla-koira saapuvat Matalamäen sisäoppilaitoksen kevätjuhlaan ja yhtyvät Suvivirteen sillä seurauksella, että lasit alkavat särkyä. Isän ja äidin huomatessa, etteivät heidän poikansa Mökö ja Luru olekaan paikalla, syntyy kaaos ja ihmiset pakenevat. Koulun rehtori löytyy piilosta haarniskan sisältä. Hän väittää, että pojat on viety Turkuun jatko-opintoihin koulumenestyksen parantamiseksi. Isä Kiljunen tunnustaa perheen olevan familomaaninen, perhehullu, mikä ilmenee ylenmääräisenä askarteluna. Koska askartelu on vienyt kaiken rahan, Kiljuset ovat pantanneet talonsa liikemies Pasi Paasikalliolle, jonka rehtori tietää epärehelliseksi mieheksi. Perheen saama perintö pelastaisi tilanteen, mutta perintösekin lunastamiseen tarvitaan kaikkien, myös poikien, allekirjoitukset. Äiti lähtee Turkuun, ja isä hakee kotoa Kiljusperältä sienikirjan välissä olevan sekin ja kuulee, että talo puretaan kahden päivän päästä.

Poikia ei kuitenkaan viedä Turkuun vaan Tampereelle, missä heistä on oppivelvollisuuden kehittämisviraston suunnitelman mukaisesti tarkoitus koulia kunnon kansalaisia. Heidät aiotaan kytkeä salaisessa kellarissa oleviin uudelleenkoulutuslaitteisiin, mutta he karkaavat ja vapauttavat samalla toisetkin uudelleenkoulutettavat, Mutasen veljekset.

Isälle ilmoitetaan, että pojat ovat aiheuttaneet Tampereella tulvan. Pallonmuotoinen puhelinlaite päähänsä juuttuneena hän pääsee ystävällisten poliisien, Lepän ja Laatikaisen, kyytiin. Äiti ja Plättä poimitaan mukaan matkan varrelta. Mökö ja Luru ehtivät vielä tuhota Pyynikin kesäteatterin esityksen ennen onnellista jälleennäkemistä.

Tasavallan presidentin kansliassa valmistaudutaan Fruktosian kuninkaan valtiovierailuun ja suunnitellaan operaatio Kiljunen katastrofien välttämiseksi. Presidentti itse haluaa vain sienestämään, ja päästyään viimein lähtemään hän ohittaa palvelijoineen Kiljuset virka-autollaan. 

Kiljuset terästävät auton moottoriaan tärpätillä ja ampaisevat perään, mutta ylennyksen saaneet Leppä ja Laatikainen varoittavat heitä takaa ajavista poliiseista - eli itsestään. Kiljuset päättävät oikaista kotiin metsän halki mutta eksyvät. Illalla he auttavat presidentin palvelijoineen ylös järvestä ja tarjoavat nuotion ääressä sieniaterian tunnistamatta harhailijoita. Testattuaan presidentin sienitietämystä isä arvelee, että miehessä on ainesta.

Aamulla Kiljuset pääsevät presidentin  helikopterilla ottamaan vastaan Fruktosian kuningasta Gregoria. Tämä on juuri menettänyt asemansa vallankumouksessa ja aikoo hakea turvapaikkaa Suomesta ryhtyäkseen operettilaulajaksi. Kun presidentti laskeutuu helikopterilla lentoasemalle, hän antaa isä Kiljuselle tehtäväksi huolehtia vieraan viihtyvyydestä, tämä kutsuu Gregorin Kiljusperälle perunannostoon. Gregori ostaa kulkuvälineeksi valtioneuvoston helikopterin ja niin paljon muutakin, että hallitus päättää erota.

Seurue ehtii Kiljusperälle juuri, kun Paasikallio aikoo räjäyttää talon. Kiljuset huomaavat sekkinsä kadonneen, mutta Gregori ilmoittaa omistavansa pankin, joka omistaa Paasikallion hypoteekkipankin, ja lopettaa pankin. Ottaessaan valokuvaa Gregori räjäyttää talon vahingossa itse ja vaatii saada rakennuttaa sen uudelleen. Kiljuset vastustelevat mutta suostuvat, kun Gregori lupaa samalla istuttaa järveen uusia kaloja. Kunnostamisen ajaksi Gregori vie Kiljuset lomalle etelämeren saarelle. Poliisineuvoksen arvonimillä palkitut Leppä ja Laatikainen tulevat paikalle juuri helikopterin noustessa ja 
pääsevät mukaan. Kiljusen isä perheineen palkitaan puolestaan Pro Landia -mitaleilla sienirihmastojen kera ja poliisit Leppä ja Laatikainen saavat poliisimestarin arvonimen.

 Näyttelijät 

 Televisioesitykset 
 Päivämäärä Kanava Katsojamäärä 13.10.1993  TV-1  613 000 26.12.1994  TV-1  633 000 25.8.2005   YLE TV1  5.5.2016    Yle Teema 

 Lähteet 

Luokka:Suomalaiset komediaelokuvat
Luokka:Vuoden 1990 suomalaiset elokuvat
Luokka:Lastenkirjoihin perustuvat elokuvat
Luokka:Elokuvat koulusta ja koulutuksesta